2.

La anexa II se adaugă următorul capitol X: „CAPITOLUL X Document comercial 1. În timpul transportului, documentul comercial prevăzut în continuare însoțește subprodusele de origine animală și produsele transformate. Cu toate acestea, statele membre pot opta pentru un document comercial diferit pentru subprodusele de origine animală și produsele transformate, transportate în interiorul unui stat membru. 2. În cazul în care sunt implicați mai mulți transportatori, fiecare transportator completează o declarație, în conformitate cu punctul 7 din documentul comercial, care face parte din document. MODEL DE DOCUMENT COMERCIAL PENTRU TRANSPORTUL SUBPRODUSELOR DE ORIGINE ANIMALĂ ȘI A PRODUSELOR TRANSFORMATE ÎN COMUNITATEA EUROPEANĂ Note: (a) Documentul comercial respectă modelul prevăzut de prezenta anexă. El reia, în ordinea numerotării modelului, atestările solicitate pentru transportul subproduselor de origine animală și al produselor transformate rezultate din acestea. (b) Este redactat în una din limbile oficiale ale statului membru al Uniunii Europene de origine sau ale statului membru de destinație, după caz. Cu toate acestea, documentul comercial poate fi redactat într-o altă limbă a Uniunii Europene în cazul în care este însoțit de o traducere oficială sau a fost aprobat în prealabil de autoritatea competentă a statului membru de destinație. (c) Documentul comercial se prezintă în cel puțin trei exemplare (un original și două copii). Originalul trebuie să însoțească transportul până la destinația finală. Destinatarul trebuie să-l păstreze. Producătorul și transportatorul trebuie să păstreze o copie a acestuia. (d) Originalul fiecărui document comercial este format dintr-o singură foaie, față și verso sau, dacă nu este suficient, el este prezentat în așa fel încât diferitele pagini să facă parte dintr-un tot integrat și indivizibil. (e) În cazul în care, din motive de identificare a componentelor unui transport, la documentul respectiv se adaugă pagini suplimentare, aceste pagini se consideră ca făcând parte din originalul documentului prin aplicarea semnăturii persoanei responsabile pe fiecare pagină. (f) În cazul în care documentul, după includerea paginilor suplimentare prevăzute la litera (e), are mai multe pagini, fiecare pagină se numerotează în partea de jos – (nr. paginii) din (numărul total de pagini) – și poartă numărul de cod stabilit de persoana responsabilă în partea superioară. (g) Originalul documentului se completează și se semnează de către persoana responsabilă. Aceasta se asigură că sunt respectate principiile referitoare la documentație enunțate la capitolul III al anexei II la Regulamentul (CE) nr. 1774/2002. Documentul comercial trebuie să precizeze: — data ridicării produselor; — descrierea produselor, în special identificarea produselor, specia animală în ceea ce privește materiile de categoria 3 și produsele transformate rezultate din acestea, destinate utilizării ca materii prime pentru furaje și, dacă este cazul, numărul crotaliei; — cantitatea de produse; — locul de origine al produselor; — numele și adresa transportatorului; — numele și adresa destinatarului și, dacă este cazul, numărul autorizației; — dacă este cazul, numărul autorizației unității de origine, precum și natura și metodele de tratare. (h) Semnătura persoanei responsabile trebuie să aibă o culoare diferită de cea a textului tipărit. (i) Documentul comercial se păstrează cel puțin doi ani pentru a fi prezentat autorității competente pentru verificarea evidențelor menționate la articolul 9 din Regulamentul (CE) nr. 1774/2002. DOCUMENT COMERCIAL Pentru transportul, în Comunitatea Europeană, a subproduselor de origine animală și a produselor transformate care nu sunt destinate consumului uman în conformitate cu Regulamentul (CE) nr. 1774/2002 (1) Notă pentru transportatori: Prezentul document trebuie să însoțească transportul (2) de la locul de încărcare pentru expediere până la locul de destinație Note: (1) JO L 273, 10.10.2002, p. 1. (2) Se înțelege prin «transport» o cantitate de produse de același tip, care poate conține categorii diferite de subproduse de origine animală, care provin de la același expeditor și sunt incluse în același document comercial, transportate cu același mijloc de transport către același destinatar. (3) Numărul de referință eliberat de către persoana responsabilă în scopul trasabilității. (4) Se taie mențiunea inutilă. (5) În cazul în care transportul cuprinde mai multe categorii de materii, se precizează cantitatea și, dacă este cazul, numărul de containere pe categorie. (6) Se descrie tipul de subproduse de origine animală și/sau de produse transformate (de exemplu grăsimi topite, proteine de origine animală transformate etc.) și se scrie 1, 2 sau 3 pentru a preciza că este vorba de materii din categoria 1, 2 și/sau 3. (7) În cazul subproduselor de origine animală destinate utilizării ca hrană crudă pentru animalele de companie sau pentru hrana animalelor cu blană, de fermă, se precizează dacă subprodusele de origine animală sunt derivate: Articolul 6 alineatul (1) litera (a): din părți de animale sacrificate care erau adecvate pentru consumul uman în conformitate cu legislația comunitară, dar care nu sunt destinate consumului uman din motive comerciale sau Articolul 6 alineatul (1) litera (b): din părți de animale sacrificate care au fost declarate inadecvate pentru consumul uman, dar nu prezintă nici un semn de boală transmisibilă la om sau la animale, și provin din carcase adecvate pentru consumul uman în conformitate cu legislația comunitară, (8) Semnătura trebuie să aibă o culoare diferită de cea a textului tipărit.”